**Benal taler følelser med deres unikke elektroniske hiphop***I oktober 2016 leverede den elektroniske hiphopduo et euforisk, nærværende show i VEGA. Den 30. september vil Benal gentage succesen, når de på ny kaster eftertænksom lyrik og tunge beats ud i Store VEGA.*

Med tre ep´er i bagagen udgav Benal deres debutalbum *Nu* i starten af 2016. Albummet er en elektronisk funderet hiphopplade, hvor det minimalistiske lydbillede komplimenterer de poetiske, lyriske bombardementer. Benal er melankoli, eftertænksomhed, håb og ensomhed pakket ind i kærligheden for hiphop og knitrende elektroniske produktioner.

I 2013 debuterede Benjamin Hav og Albert Wanscher med ep´en *Baby* som efterfølgende er blevet fulgt op med *Hiphop* og *Hvad med nu?* begge fra 2014. Debutalbummet *Nu* høstede et utal af stjerner og prisnomineringer for dens ligefremme og livsnære, poetiske dybde. I oktober sidste år leverede Benal et brag af en koncert, da de indkapslede et tætpakket Store VEGA i elektroniske beats og smuk lyrik. GAFFA kvitterede med fem stjerner og skrev bl.a.: *”VEGA blev i den grad også badet i himmellys, for det skinnede igennem, at Benal har direkte hul igennem til publikum, der dyrker duoens unikke udtryk”.*

Efter albumudgivelsen er Benal rykket tættere på hinanden. Før i tiden har de siddet hver for sig og produceret. Nu er de sammen i hele processen, hvilket har betydet, at produktiviteten er eksploderet, og at der allerede ligger over 20 demoer og venter på at blive udgivet. Den første single ”Babelfisk” er netop udkommet.

Benjamin Hav er opvokset i et digterhjem, og formår med en legende lethed at sammensætte og levere dybsindige nærværende tekster. Albert Wanscher har en baggrund i den elektroniske verden, hvor han tidligere havde kontrakt med et engelsk elektronisk musikselskab. Sammen fandt de fælles fodfæste og med deres unikke sammensætning har duoen formået at indtage den danske musikscene med største overbevisning. Det er forskellighederne, der muliggør Benals sproglige vandring i den danske ordbog ovenpå elektroniske beats, der favner både det hurtige og hårdtslående.

**Fakta om koncerten**   
Benal  
Lørdag den 30. september, 2017 kl 20.00  
Store VEGA, Enghavevej 40, 1674 København V  
Billetpris 180 kr. + gebyr  
Billetsalget starter i dag via vega.dk og Ticketmaster